《赠知命刘居士卜居》
宋代·苏过

言乘下泽车，来赴嵩高约。春山多雨露，咫尺负丘壑。

眷余实畸多，雅兴世缘薄。问途忽我顾，扣户烦剥啄。

君才少不羁，屡散千金櫜。胸中横诗书，帐下馀猿鹤。

何妨门如市，心若虚舟泊。聊师季主卜，玩世甘寂寞。

箕山宛在目，颍水清带郭。何年定卜居，伴我采薇藿。

作者简介：（1072—1124）眉州眉山多，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，多称“小坡”。有《斜川集》。